BLA วิ่ง 4% โบรกฯชี้ปี 65 กำไรโต 15% เบี้ยรับเพิ่ม-บอนด์ยีลด์หนุน เคาะเป้า 50 บ.
BLA วิ่ง 4% โบรกฯชี้ปี 65 กำไรโต 15% แตะ 4.70 พันลบ. ผลักดันจากเบี้ยรับเพิ่มขึ้น 4% และบอนด์ยีลด์ ที่เป็นขาขึ้นหนุน เคาะเป้า 50 บ.
11 ก.พ. 2565

ผู้สื่อข่าวรายงานว่าวันนี้ (11 ก.พ. 2565) ราคาหุ้นบริษัท กรุงเทพประกันชีวิต จำกัด (มหาชน) หรือ BLA ณ เวลา 16:02 น. อยู่ที่ระดับ 47.50 บาท เพิ่มขึ้น 2.00 บาท หรือ 4.40% โดยทำจุดสูงสุดที่ 47.75 บาท และทำจุดต่ำสุดที่ 45.25 บาท ด้วยมูลค่าการซื้อขาย 633.72 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (11 ก.พ. 2565) ว่า BLA เป็นผู้ประกอบการในกลุ่มประกันชีวิต อันดับ 5-6 ด้วย Market share 6% คาดกำไรปี 2564 ที่ 4.10 พันล้านบาท เพิ่มขึ้น 154% จากงวดเดียวกันของปีก่อน ส่วนปี 2565 กำไรจะอยู่ที่ 4.70 พันล้านบาท เพิ่มขึ้น 15% จากงวดเดียวกันของปีก่อน โดยปี 2565 ผลักดันจากเบี้ยรับเพิ่มขึ้น 4% ตามกลุ่มเบี้ย Unit-linked (อิงผลตอบแทนลงทุน) ขณะที่ Bond yield ที่เป็นขาขึ้นจะช่วยทั้ง การตั้งสำรองเบี้ยประกันระยะยาวลดลง รวมถึงรายได้การลงทุนเพิ่มขึ้นช่วงปี 2565 -2566 ขณะที่ผลของโควิดยังบริหารจัดการได้ โดยระยะสั้นคาดกำไรไตรมาส 4/2564 เพิ่มขึ้นจากงวดเดียวกันของปีก่อนและจากไตรมาสก่อน จาก Combined ratio มีแนวโน้มลดลง ส่วนธุรกิจมี CAR Ratio สูง 299%
ทั้งนี้ BLA เป็นหุ้นที่ได้รับประโยชน์จาก Bond yield ขาขึ้น ซึ่งวานนี้บอนด์ยีลด์สหรัฐฯ อายุ 10  ปี ทะลุ 2% สูงสุดใน 2 ปี เป็นบวกทั้งรายได้การลงทุน, การตั้งสำรองเบี้ย รวมถึง มูลค่า EV เพิ่มตาม ROI แนะนำราคาเป้าหมาย 50 บาท